***Laura*** er en amerikansk film noir fra 1944, produsert og regissert av Otto Preminger. Gene Tierney, Dana Andrews og Clifton Webb spiller hovedrollene, mens Vincent Price og Judith Anderson innehar birollene. Manuset til Jay Dratler, Samuel Hoffenstein og Betty Reinhardt er basert på Vera Casparys roman *Laura* fra 1943.

Filmen fikk god kritikk og ble nominert til fem Oscar-priser under den 17. Oscar-utdelingen. Filmfotografen Joseph LaShelle vant Oscar for beste kinematografi for arbeidet sitt i filmen. Ellers ble filmen også nominert til beste regi (Preminger), beste mannlige birolle (Webb), beste filmatisering (Dratler, Hoffenstein og Reinhardt) og beste scenografi, svart-hvitt (Lyle R. Wheeler, Leland Fuller og Thomas Little).

Filmen ble innlemmet i National Film Registry i 1999, et utvalg av filmer til bevaring i det amerikanske nasjonalbiblioteket Library of Congress, filmer som regnes som «kulturelt, historisk og estetisk betydningsfulle». Det amerikanske filminstituttet (AFI) har kåret *Laura* til tidenes 73. beste spenningsfilm fra USA.

Handling
--------

Den unge, vakre og talentfulle Laura Hunt (Gene Tierney) blir funnet myrdet i sin egen leilighet. Liket har hennes klær, men ansiktet er ugjenkjennelig på grunn av skuddsåret. Detektiven Mark McPherson (Dana Andrews) blir valgt til å etterforske saken, og ikke lenge etter har han plukket ut tre kandidater med motiv: Waldo Lydecker (Clifton Webb), en middelaldrende kunstsamler og journalist, som til tross for aldersforskjellen hadde et håp om å vinne Lauras gunst. Shelby Carpenter (Vincent Price), en eplekjekk playboy og kvinnebedårer. Og sist, men ikke minst: Ann Tradwell (Judith Anderson), Lauras kyniske tante, som var sjalu på hennes forhold til Shelby. Men etterhvert blir også detektiv McPherson tiltrukket av Laura, eller rettere sagt av bildet han har dannet seg av den mystiske avdøde.

Medvirkende
-----------

* Gene Tierney som Laura Hunt
* Dana Andrews som Mark McPherson
* Clifton Webb som Waldo Lydecker
* Vincent Price som Shelby Carpenter
* Judith Anderson som Ann Treadwell
* Dorothy Adams som Bessie Clary

Referanser
----------

1. ↑  Solomon, Aubrey (1989). *Twentieth Century Fox: A Corporate and Financial History*. Lanham, Maryland: Scarecrow Press, s. 242, ISBN 978-0-8108-4244-1.
2. ↑  «The 17th Academy Awards (1945) Nominees and Winners». Academy of Motion Picture Arts and Sciences (AMPAS). Besøkt 9. juni 2017.
3. ↑  «Complete National Film Registry Listing». Library of Congress. Besøkt 9. juni 2017.
4. ↑  «AFI'S 100 YEARS...100 THRILLS». Det amerikanske filminstituttet. Besøkt 22. mai 2017.

Eksterne lenker
---------------

* (en) *Laura* på Internet Movie Database Rediger på Wikidata

* (no) *Laura* hos Filmfront Rediger på Wikidata

* (sv) *Laura* i Svensk Filmdatabas Rediger på Wikidata

* (da) *Laura* i Danmark Nationale Filminstitut Rediger på Wikidata

* (en) *Laura* på AllMovie Rediger på Wikidata

* (fr) *Laura* på Allociné Rediger på Wikidata

* (nl) *Laura* på MovieMeter Rediger på Wikidata

* (en) *Laura* på Turner Classic Movies Rediger på Wikidata

* (en) *Laura* på American Film Institute Rediger på Wikidata

* (en) *Laura* på Rotten Tomatoes Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** Encyclopædia Universalis
 |